b'\n_START_ARTICLE_\nInundaci\xc3\xb3\n_START_PARAGRAPH_\nUna inundaci\xc3\xb3 (tamb\xc3\xa9 riuada o popularment pantanada, segons la causa de la inundaci\xc3\xb3), \xc3\xa9s un desbordament d\'aigua a conseq\xc3\xbc\xc3\xa8ncia de fortes pluges o del trencament (natural o no) d\'alguna contenci\xc3\xb3 o embassament d\'aigua. En concret, una inundaci\xc3\xb3 \xc3\xa9s un desbordament d\'una extensi\xc3\xb3 d\'aigua que submergeix la terra. La Directiva europea defineix una inundaci\xc3\xb3 com una coberta temporal d\'aigua de la terra que en temps normals no estan coberts d\'aigua. En el sentit de "aigua que corre", la paraula tamb\xc3\xa9 es pot aplicar a l\'entrada de la marea. Les inundacions poden derivar del volum d\'aigua dins d\'un cos d\'aigua, com un riu o llac, que es desborda o trenca els dics, de manera que part de l\'aigua s\'escapa dels seus l\xc3\xadmits habituals._NEWLINE_Hi ha moltes zones del m\xc3\xb3n on les pluges es distribueixen de manera molt irregular i quan les pluges s\xc3\xb3n fortes durant per\xc3\xadodes molt seguits es produeixen els desbordaments dels rius o dels pantans. Encara que les inundacions han estat comunes al llarg de la hist\xc3\xb2ria, alguns cient\xc3\xadfics asseguren que recentment s\'han incrementat, en primer lloc, per la modificaci\xc3\xb3 del discurs normal de rius i torrents, per les activitats urban\xc3\xadstiques humanes (ciutats i carreteres), i, en segon lloc, pel canvi clim\xc3\xa0tic._NEWLINE_Paradoxalment, les zones amb inundacions freq\xc3\xbcents s\xc3\xb3n aquelles que s\xc3\xb3n m\xc3\xa9s f\xc3\xa8rtils per a l\'agricultura, ja que les inundacions fan estendre els fangs rics en minerals i mat\xc3\xa8ries org\xc3\xa0niques, a conseq\xc3\xbc\xc3\xa8ncia de la for\xc3\xa7a de l\'aigua._NEWLINE_En el camp de la prevenci\xc3\xb3, l\'\xc3\xbas de preses i la canalitzaci\xc3\xb3 dels rius i torrents s\xc3\xb3n algunes de les mesures fonamentals per tal d\'evitar que les inundacions afectin la poblaci\xc3\xb3 civil.\n_START_SECTION_\nCauses habituals\n_START_PARAGRAPH_\nLa principal causa de les inundacions fluvials solen ser les pluges intenses que, depenent de la regi\xc3\xb3, es produeixen en funci\xc3\xb3 de l\'acci\xc3\xb3 de diversos factors meteorol\xc3\xb2gics i naturals. A m\xc3\xa9s de les pluges hi ha altres factors com poden ser l\'aparici\xc3\xb3 de vents molt forts, de grans nevades i, fins i tot, fen\xc3\xb2mens s\xc3\xadsmics que provoquen tsunamis devastadors._NEWLINE_Les inundacions no s\xc3\xb3n alienes a l\'ocupaci\xc3\xb3 del s\xc3\xb2l. El cabal hidr\xc3\xa0ulic dels rius al llarg dels anys normalment \xc3\xa9s molt variable. En efecte, la hidrologia estableix per als rius una gamma de cabals m\xc3\xa0xims associats al temps de retorn. Generalment les poblacions locals, quan fa molt de temps que es troben assentades en el lloc t\xc3\xa9 coneixement de les \xc3\xa0rees ocupades per les avingudes del riu, i d\'aquesta manera respecten l\'espai inundable i es poden evitar les inundacions dels centres poblats._NEWLINE_A l\'\xc3\xa0rea mediterr\xc3\xa0nia es d\xc3\xb3na el fenomen de la gota freda, que \xc3\xa9s un embossament d\'aire a molt baixa temperatura en les capes mitjanes i altes de l\'atmosfera que, en xocar amb l\'aire c\xc3\xa0lid i humit que puja del mar, provoca intenses precipitacions i la posterior inundaci\xc3\xb3._NEWLINE_A l\'\xc3\x80sia oriental la principal causa de les crescudes fluvials s\xc3\xb3n les pluges torrencials causades pel mons\xc3\xb3, associades moltes vegades amb tifons. Es presenten a l\'estiu i afecten \xc3\xa0mplies zones entre les quals destaca el golf de Bengala, zona de major precipitaci\xc3\xb3 mitjana del globus._NEWLINE_Els huracans s\xc3\xb3n una versi\xc3\xb3 caribenya dels tifons, que assolen temporalment la regi\xc3\xb3 del golf de M\xc3\xa8xic causant inundacions per les onades, de fins a vuit metres, associades als forts vents, i per les pluges intenses motivades per la mateixa baixa t\xc3\xa8rmica. Tamb\xc3\xa9 les tempestes tropicals solen causar pluges molt fortes._NEWLINE_Unes pujades brusques de temperatura poden provocar les corresponents crescudes en els rius a causa de la r\xc3\xa0pida fusi\xc3\xb3 de les neus; aquest fenomen es produeix sobretot a la primavera, quan el desgla\xc3\xa7 \xc3\xa9s m\xc3\xa9s gran, o despr\xc3\xa9s de nevades fortes en cotes inusuals. Despr\xc3\xa9s de l\'onada de fred es fon la neu acumulada i poden presentar-se riuades._NEWLINE_Els sismes submarins o tsunamis s\xc3\xb3n tamb\xc3\xa9 una possible causa d\'una inundaci\xc3\xb3, ja que el sisme mar\xc3\xad provoca una s\xc3\xa8rie d\'ones que es tradueixen en onades gegants que poden tenir efectes devastadors en les costes afectades. Aquestes cat\xc3\xa0strofes se solen donar en la zona del Pac\xc3\xadfic, on existeix una activitat s\xc3\xadsmica m\xc3\xa9s important.\n_START_SECTION_\nDefenses, planejament, i ger\xc3\xa8ncia de la inundaci\xc3\xb3\n_START_PARAGRAPH_\nDes del comen\xc3\xa7ament del neol\xc3\xadtic, quan va comen\xc3\xa7ar el sedentarisme i, per tant, ocupaci\xc3\xb3 de zones planes costaneres o en les valls fluvials, l\'home s\'ha trobat amb el repte de fer front a les inundacions. En Egipte i Mesopot\xc3\xa0mia ja es van construir importants defenses fluvials com dics, canals per desviar les aig\xc3\xbces i millora de les lleres en els entorns urbans. Les obres hidr\xc3\xa0uliques es van desenvolupar tamb\xc3\xa9 en Gr\xc3\xa8cia i Roma, tant per obtenir aigua per al consum com per evitar els riscos que comportaven els assentaments en entorns vulnerables. A la Xina la construcci\xc3\xb3 de grans motes als rius ja es feia al segle XII de manera que s\'intentava fer front a les avingudes del Mons\xc3\xb3. Tamb\xc3\xa9 a Espanya destaquen des de l\'edat mitjana la construcci\xc3\xb3 de motes i embassaments que regulen els rius._NEWLINE_Actualment les defenses contra les inundacions estan molt desenvolupades en els pa\xc3\xafsos desenvolupats. Els sistemes de prevenci\xc3\xb3 es basen en dics, motes, barreres met\xc3\xa0l\xc2\xb7liques, embassaments reguladors i millora de la capacitat de desgu\xc3\xa0s de les lleres fluvials. Tamb\xc3\xa9 els sistemes d\'alerta davant de situacions perilloses estan molt desenvolupats per mitj\xc3\xa0 de la predicci\xc3\xb3 meteorol\xc3\xb2gica, l\'observaci\xc3\xb3 dels aforaments fluvials que determinen una alerta hidrol\xc3\xb2gica i els sistemes de detecci\xc3\xb3 de tsunamis._NEWLINE_La defensa contra les inundacions marines provocades per les marees est\xc3\xa0 molt desenvolupada en els Pa\xc3\xafsos Baixos on una xarxa de dics regulen les aig\xc3\xbces tant interiors com exteriors. Tamb\xc3\xa9 Ven\xc3\xa8cia i Londres compten amb defenses similars. Els embassaments reguladors s\xc3\xb3n molt nombrosos a les regions de clima mediterrani com Calif\xc3\xb2rnia i el sud d\'Europa i serveixen per emmagatzemar aigua en temps de sequera i contenir les avingudes fluvials._NEWLINE_Altres actuacions han anat encaminades a allunyar el perill de les ciutats mitjan\xc3\xa7ant el desviament de la llera fluvial dotant-lo al seu torn de major capacitat de desgu\xc3\xa0s, com a Val\xc3\xa8ncia o Sevilla. La canalitzaci\xc3\xb3 de rius, com el Rin o el Segura, s\xc3\xb3n obres de major envergadura que han comportat un pla integral per a tota la conca (augment de la capacitat de desgu\xc3\xa0s, desviaments puntuals, reducci\xc3\xb3 de meandres, construcci\xc3\xb3 i ampliaci\xc3\xb3 d\'embassaments, etc.) Algunes d\'aquestes actuacions han estat controvertides pels seus efectes adversos, com l\'eliminaci\xc3\xb3 de meandres al Rin que ha afavorit la major rapidesa en l\'ona de crescuda i per tant la seva major virul\xc3\xa8ncia._NEWLINE_La legislaci\xc3\xb3 ha avan\xc3\xa7at molt prohibint l\'edificaci\xc3\xb3 en zones perceptibles de ser inundades en un per\xc3\xadode de retorn de fins a 100\xc2\xa0anys. L\'\xc3\xa0mplia cartografia ha perm\xc3\xa8s con\xc3\xa8ixer quines s\xc3\xb3n les zones de risc per a la seva posterior actuaci\xc3\xb3 en el terreny. La reforestaci\xc3\xb3 d\'\xc3\xa0mplies zones a la conca alta i mitjana dels rius tamb\xc3\xa9 contribueix a minimitzar l\'efecte de les fortes pluges i per tant de la posterior crescuda. No obstant queden zones de risc, b\xc3\xa0sicament urbanitzades abans de les lleis protectores, algunes d\'elles d\'alt valor hist\xc3\xb2ric-art\xc3\xadstic com Flor\xc3\xa8ncia, que ja va patir una gran inundaci\xc3\xb3 en 1966._NEWLINE_En els pa\xc3\xafsos en desenvolupament dels sistemes tant de prevenci\xc3\xb3, com d\'alerta i posterior actuaci\xc3\xb3 estan menys desenvolupats, com s\'ha pogut veure en els successius tifons que han assolat Bangladesh o en el tsunami que ha arrasat diverses costes del sud-est asi\xc3\xa0tic. Tot i aix\xc3\xad la cooperaci\xc3\xb3 internacional est\xc3\xa0 afavorint actuacions que comportin una major seguretat per a la poblaci\xc3\xb3 en aquestes zones de risc.\n_START_SECTION_\nInundacions hist\xc3\xb2riques arreu del m\xc3\xb3n\n_START_PARAGRAPH_\nA la prehist\xc3\xb2ria es produ\xc3\xafren grans inundacions en algunes zones, tal com testimonien les restes geol\xc3\xb2giques. Aix\xc3\xad, la formaci\xc3\xb3 de mars tancats com el Mediterrani o el Mar negre es deuen a moviments tect\xc3\xb2nics i canvis clim\xc3\xa0tics que inundaren aquestes zones extenses. La fi de l\'edat de gel tingu\xc3\xa9 conseq\xc3\xbc\xc3\xa8ncies determinants en tot el globus amb la formaci\xc3\xb3 de nous llacs i mars en zones on anteriorment no hi eren._NEWLINE_Ja en temps m\xc3\xa9s recents, hi ha un registre m\xc3\xa9s ben documentat de grans inundacions arreu del m\xc3\xb3n.'